Drie NS rugbyspelers oor web-opkikkers geskorsDrie Nieu-Seelandse rugbyspelers is vir twee jaar geskors nadat hulle verbode opkikkers deur ʼn webwerf bestel het. Die man wat die webwerf bedryf het, is intussen tronk toe gestuur. Brandyn Laursen, Tukiterangi Raimona en Lionel Skipwith is nie net uit rugby nie, maar uit alle sport geskors. Hulle is deel van sowat 100 sportlui wat as kopers uitgewys is toe Medsafe, die Nieu-Seelandse medisynereguleerder op die webwerf Clenbuterol New Zealand toegeslaan het. Dwelmvrye Sport Nieu-Seeland het hierop teen hulle opgetree. Laursen is ʼn gewese provinsiale speler, die ander twee het slegs op klubvlak gespeel. Al drie skorsings is terugwerkend tot verskillende datums in 2017 van krag.